《寄张赵二相三首》
宋代·胡寅

河出昆仑墟，江出岷山底。
涵涵受百渎。滚滚经万里。
水惟准之受，而德鉴之比。
离堆与砥柱，何事中流起。
坐令受者倾，复使明者滓。
臣门虽如市，臣心要如水。
勿为砥柱激，乃作天地纪。
在家而有怨，惟舜处父子。
在邦而有怨，惟旦忧室毁。
夫岂慾哉，过是非天理。
萧曹贫贱交，隙自将相起。
迄能除芥蔕，至死相推美。
彼亦何所监，覆辙有余耳。
同是秦汉人，异趣百代史。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。